b'\n_START_ARTICLE_\nW. A. Hewitt\n_START_SECTION_\nNovinar\n_START_PARAGRAPH_\nRodil se je v Cobourgu, Ontario, in se pri \xc5\xa1tirih letih preselil v Toronto, kjer je obiskoval \xc5\xa1olo Jarvis Collegiate Institute. Tako kot ostali trije bratje si je tudi William Hewitt ustvaril novinarsko kariero. \xc5\xbde kot \xc5\xa1olar se je zaposlil pri \xc4\x8dasniku Toronto News, pri katerem je sicer delal v kopirnici. Pri 15 letih so ga povi\xc5\xa1ali v dopisnika, zaradi \xc4\x8desar je opustil \xc5\xa1olanje. Leta 1895 je postal \xc5\xa1portni urednik, del dohodkov mu je prina\xc5\xa1alo tudi delo tiskovnega predstavnika pri Veliki operni hi\xc5\xa1i v Torontu._NEWLINE_Jeseni 1899 ga je Joseph E. Atkinson, odgovorni urednik \xc4\x8dasnika Montreal Herald, zvabil k sebi in mu ponudil mesto \xc5\xa1portnega urednika. Hewitt je Atkinsona poznal in spo\xc5\xa1toval njegovo delo \xc5\xa1e iz \xc4\x8dasov, ko je bil Atkinson dopisnik v Torontu. Mesto pri Montreal Heraldu je Hewitt sprejel. Leto kasneje je Atkinson postal vrhovni urednik (in posledi\xc4\x8dno ve\xc4\x8dinski lastnik) \xc4\x8dasnika Toronto Star in Hewitt mu je sledil nazaj v Toronto, kjer je pod Atkinsonom vnovi\xc4\x8d deloval kot \xc5\xa1portni urednik. Hewitt je delo \xc5\xa1portnega urednika za Toronto Star opravljal nadaljnjih 31 let, vse dokler ni leta 1931 sprejel delovno mesto direktorja za dogodke v novozgrajeni dvorani Maple Leaf Gardens. Vajeti \xc4\x8dasnika Toronto Star je s prestopom v Maple Leaf Gardens prepustil dolgoletnemu kolegu Louju Marshu. Hewitt v svoji 36-letni novinarski karieri nikoli ni uporabljal pisalnega stroja in je vse svoje zgodbe pisal na roko.\n_START_SECTION_\nFunkcionar, trener in sodnik\n_START_PARAGRAPH_\nPo navedbah lastnika dvorane Maple Leaf Gardens Conna Smytha se Hewitt kot direktor za dogodke ni izkazal, zato so mu po pribli\xc5\xbeno letu dni nalo\xc5\xbeili druge dol\xc5\xbenosti. Hewitt se je v dvorani vseeno obdr\xc5\xbeal ve\xc4\x8d kot 30 let._NEWLINE_Slu\xc5\xbeil je tudi kot tajnik lige Ontario Hockey Association, in to celih 58 let. Delovno mesto, ki naj bi bilo zgolj za\xc4\x8dasno, je sprejel leta 1903 in ga opravljal vse do umika leta 1966, ko je bil \xc5\xbee v svojih 90. letih. Med letoma 1915 in 1961 je deloval tudi kot uradnik v Kanadski amaterski hokejski zvezi._NEWLINE_Hewitt je bil \xc4\x8dastni trener treh kanadskih olimpijskih odprav: amaterskih mo\xc5\xa1tev Winnipeg Falcons (1920), Toronto Granites (1924) in Toronto Varsity Grads (1928). V zgodovino se je zapisal tudi kot sodnik na prvi olimpijski hokejski tekmi vseh \xc4\x8dasov, na Poletni olimpiadi 1920 med \xc5\xa0vedsko in Belgijo (zmaga \xc5\xa0vedske 8\xe2\x80\x930). Leta 1924 je bil blizu temu, da bi postal drugi podpredsenik Mednarodne hokejske zveze, a je moral po metu kovanca mesto prepustiti Ameri\xc4\x8danu Williamu S. Haddocku._NEWLINE_Leta 1905 je Hewitt postal direktor ragbijsko-nogometnega kluba Toronto Argonauts (danes gre za kanadskonogometni klub). Dve leti zatem, leta 1907, je pripomogel k ustanovitvi lige Interprovincial Rugby Football Union, znane kot Big Four. V ligi sta sprva sodelovali po dve najbolj\xc5\xa1i mo\xc5\xa1tvi iz Ontaria in Quebeca, kasneje se je liga raz\xc5\xa1irila in dana\xc5\xa1nja vzhodna divizija lige CFL je dejansko naslednica te lige IRFU. Hewitt je bil v letih 1918 in 1919 predsednik Kanadske ragbijske zveze, ki je danes poznana pod imenom Football Canada._NEWLINE_Hewitt je bil mo\xc4\x8dno povezan tudi s konjskimi dirkami. Na za\xc4\x8detku 20. stoletja je organiziral nizkocenovno \xc5\xbeelezni\xc5\xa1ko povezavo od Toronta do hipodroma v Fort Erieju. Ta povezava je na dirkali\xc5\xa1\xc4\x8de privlekla na stotine obiskovalcev in je na vrhuncu svojega delovanja obratovala dnevno. Od leta 1917 je deloval kot stevard na stezi, leta 1937 je postal predsedujo\xc4\x8di stevard vsekanadske zveze Incorporated Canadian Racing Association (ICRA). Mesto je dr\xc5\xbeal vse do leta 1951, ko je Icro zamenjalo drugo telo, Ontario Racing Commission (ORC). Tudi v ORC-ju je bil aktiven in je do upokojitve deloval kot eden od starej\xc5\xa1ih funkcionarjev.\n_START_SECTION_\nZapu\xc5\xa1\xc4\x8dina\n_START_PARAGRAPH_\nHewitta so leta 1947 kot graditelja sprejeli v Hokejski hram slavnih lige NHL. Njegova avtobiografija z naslovom Down The Stretch: Recollections of a Pioneer Sportsman and Journalist je iz\xc5\xa1la leta 1958. Njegov sin Foster Hewitt je postal slaven radijski komentator hokejskih tekem in je bil prav tako sprejet v Hokejski hram slavnih lige NHL. Tudi njegov vnuk (Fosterjev sin) Bill Hewitt si je ustvaril kariero v \xc5\xa1portnih krogih, podobno kot o\xc4\x8de Foster se je tudi on uveljavil kot radijski komentator.'